Пакосна девојка
<poem>
Везак везла пакосна девојка:
Сву је пакост у везак увезла.
Од пакости жице попуцале,
И пуцајућ‘ вако беседиле:
»Ој, Бога ти, пакосна девојко,
Од пакости ми смо попуцале,
Што и твоје срце не препукне?!«
Ал’ беседи пакост из девојке:
»Би одавно срце препукнуло,
Ал’ му не да пакоснији драги.
Час га воли, а час другу моли,
Па у једу срце отврднуло:
Зато није досад препукнуло!...«

У Черевићу, 1867.
</poem>

 Извор 
Јован Грчић Миленко: Целокупна дела'', Библиотека српских писаца, Народна просвета, стр 81-82

Јован Грчић Миленко
Поезија